
GRAD GRUBIŠNO POLJE
PRIJEDLOG PRAVILNIKA
O PROGRAMU JAVNIH POTREBA U SPORTU GRADA GRUBIŠNOGA POLJA
radni nacrt za usklađivanje s važećim Zakonom o sportu i Uredbom o financiranju udruga

Na temelju članka 75. Zakona o sportu (Narodne novine, broj 141/22), članka 35. Zakona o lokalnoj i područnoj (regionalnoj) samoupravi te članka 37. Statuta Grada Grubišnoga Polja ("Službeni glasnik" Grada Grubišnoga Polja, br. 2/20, 1/21, 2/23 i 8/25), a na prijedlog Sportske zajednice Grada Grubišnoga Polja, Gradsko vijeće Grada Grubišnoga Polja donosi

                REPUBLIKA HRVATSKA 
BJELOVARSKO-BILOGORSKA ŽUPANIJA
               GRAD GRUBIŠNO POLJE
                     GRADSKO VIJEĆE

KLASA: 
URBROJ: 
Grubišno Polje, -- 
Na temelju članka 75. stavka 7. Zakona o sportu („Narodne novine“ br. 141/22) i članka 37. Statuta Grada Grubišnoga Polja (Službeni glasnik Grada Grubišnoga Polja br. 2/20, 1/21, 2/23 i 8/25) Gradsko vijeće Grada Grubišnoga Polja na sjednici održanoj  ----, donijelo je
PRAVILNIK
O PROGRAMU JAVNIH POTREBA U SPORTU GRADA GRUBIŠNOGA POLJA

I. OPĆE ODREDBE
Članak 1.  Predmet Pravilnika
Ovim Pravilnikom detaljnije se uređuju kriteriji financiranja javnih potreba u sportu Grada Grubišnoga Polja (u daljnjem tekstu: Grad), mjerila za osiguravanje sredstava, metodologija i rokovi za izradu i dostavu prijedloga programa javnih potreba u sportu, način provedbe i izvršavanja Programa, način dodjele sredstava sportskim udrugama, način izvještavanja, praćenja i nadzora te druga pitanja važna za transparentno, učinkovito i namjensko korištenje javnih sredstava.
Program javnih potreba u sportu donosi Gradsko vijeće za svaku proračunsku godinu u skladu sa Zakonom o sportu, proračunom Grada i ovim Pravilnikom.
Na pitanja koja nisu posebno uređena ovim Pravilnikom odgovarajuće se primjenjuje opći akt Grada kojim se uređuje financiranje programa i projekata od interesa za opće dobro koje provode udruge, zajedno s Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge, osim ako posebnim propisom nije drukčije određeno.
Članak 2.  Javne potrebe u sportu
Sredstva iz proračuna Grada mogu se osigurati za javne potrebe u sportu utvrđene Zakonom o sportu, a osobito za:
poticanje razvoja i promociju sporta;
provođenje sportskih aktivnosti djece, mladeži i studenata;
djelovanje sportskih udruga, Sportske zajednice i sportskih saveza;
sportsku pripremu, domaća i međunarodna natjecanja te zdravstvenu zaštitu sportaša;
školovanje i osposobljavanje stručnog kadra i stručni rad u sportu;
zapošljavanje osoba za obavljanje stručnih poslova u sportu;
sportske stipendije i druge poticajne mjere kada su predviđene Programom;
sportsko-rekreativne aktivnosti građana;
sportske aktivnosti djece s teškoćama u razvoju te parasportaša i gluhih sportaša;
planiranje, izgradnju, održavanje i korištenje sportskih građevina značajnih za Grad;
sportske manifestacije i druge programe od značaja za Grad.
Članak 3.  Načela financiranja
Financiranje javnih potreba u sportu provodi se na načelima javnosti i transparentnosti, jednakog postupanja, objektivnosti i mjerljivosti kriterija, učinkovitosti i ekonomičnosti, odgovornog upravljanja javnim sredstvima, sprječavanja sukoba interesa te namjenskog korištenja sredstava.
Članak 4.  Davatelj i provoditelj
Odluku o korištenju sredstava za financiranje javnih potreba u sportu donosi Gradsko vijeće u okviru godišnjeg Programa javnih potreba u sportu.
Sportska zajednica Grada Grubišnoga Polja (u daljnjem tekstu: Sportska zajednica) predlaže i provodi dio Programa javnih potreba u sportu koji se odnosi na programe sportskih udruga i druge aktivnosti koje su joj povjerene Programom.
Grad, odnosno nadležni upravni odjel, prati i nadzire izvršenje Programa te korištenje i utrošak sredstava.
Sportska zajednica kod provedbe postupka dodjele sredstava postupa u skladu s ovim Pravilnikom, Uredbom, godišnjim Programom javnih potreba u sportu, vlastitim aktima koji su usklađeni s ovim Pravilnikom i uvjetima javnog natječaja.
II. KRITERIJI I MJERILA FINANCIRANJA
Članak 5.  Kriteriji financiranja
Kriteriji financiranja javnih potreba u sportu dijele se na opće uvjete prihvatljivosti i posebne sportske kriterije vrednovanja programa i korisnika.
Opći uvjeti odnose se osobito na pravni status podnositelja, urednost ispunjavanja prethodnih ugovornih obveza, financijsko poslovanje, dostavu izvještaja, postojanje osoba ovlaštenih za zastupanje, sposobnost provedbe programa i druge uvjete utvrđene Uredbom i natječajnom dokumentacijom.
Posebne sportske kriterije čine kriteriji koji odražavaju specifičnosti sporta, kao što su broj i dob sportaša, razina natjecanja, sportski rezultati, stručni rad, broj nastupa, troškovi natjecanja i drugi mjerljivi pokazatelji.
Članak 6.  Detaljni kriteriji vrednovanja
Sportska zajednica priprema detaljne kriterije i metodologiju vrednovanja sportskih udruga te ih dostavlja Gradu na prethodnu suglasnost.
Detaljni kriteriji iz stavka 1. ovog članka primjenjuju se u postupcima dodjele sredstava iz Programa javnih potreba u sportu, zajedno s uvjetima konkretnog javnog natječaja.
Kriteriji moraju biti unaprijed poznati podnositeljima prijava, javno objavljeni i jednako primjenjivani na sve usporedive prijavitelje.
Članak 7.  Raspodjela sredstava
Ukupan iznos sredstava za financiranje programa sportskih udruga utvrđuje se godišnjim Programom javnih potreba u sportu i proračunom Grada.
Kada se primjenjuje model raspodjele prema bodovima, sredstva pojedine programske skupine raspoređuju se razmjerno udjelu ostvarenih bodova pojedinog prijavitelja u ukupnom broju bodova svih prijavitelja koji su ostvarili pravo financiranja u toj programskoj skupini.
Omjeri između programskih skupina mogu se utvrditi godišnjim Programom ili detaljnim kriterijima, vodeći računa o prioritetima Grada i raspoloživim proračunskim sredstvima.
III. IZRADA PROGRAMA JAVNIH POTREBA
Članak 8.  Prijedlog Programa
Sportska zajednica priprema prijedlog dijela Programa javnih potreba u sportu koji provodi, na temelju prijedloga članica, rezultata vrednovanja, raspoloživih proračunskih sredstava i prioriteta utvrđenih ovim Pravilnikom.
Prijedlog Programa mora sadržavati najmanje naziv i opis programa, ciljeve, korisnike, aktivnosti, očekivane rezultate, pokazatelje, procjenu potrebnih sredstava po namjenama, izvore financiranja te način praćenja i izvještavanja.
Članak 9.  Rokovi
Sportska zajednica, u pravilu, do 30. rujna tekuće godine objavljuje natječaj za programe koji se financiraju u sljedećoj godini, osim ako godišnjim planom ili posebnim okolnostima nije određen drugi rok.
Sportska zajednica dostavlja Gradu prijedlog programa javnih potreba u sportu najkasnije do 30. studenoga tekuće godine za sljedeću godinu, odnosno u roku koji omogućuje pravodobno donošenje godišnjeg Programa i proračuna.
Ako prijedlog nije potpun ili nije usklađen s ovim Pravilnikom, Grad može zatražiti njegovu dopunu ili izmjenu u ostavljenom roku.
IV. JAVNI NATJEČAJ I POSTUPAK DODJELE
Članak 10.  Objava javnog natječaja
Financiranje programa i projekata sportskih udruga provodi se putem javnog natječaja, odnosno drugog postupka samo kada je takav oblik dodjele dopušten Uredbom ili posebnim propisom.
Natječaj najmanje sadržava: prihvatljive prijavitelje, prioritetna područja, iznos raspoloživih sredstava, najniži i najviši iznos potpore kada se primjenjuje, razdoblje provedbe, prihvatljive i neprihvatljive troškove, kriterije i način vrednovanja, potrebnu dokumentaciju, rok i način podnošenja, postupak administrativne provjere, postupak ocjenjivanja, način sprječavanja sukoba interesa, rokove i način prigovora, način objave rezultata, ugovaranje i izvještavanje.
Rok za podnošenje prijava ne može biti kraći od 30 dana od dana javne objave natječaja.
Članak 11.  Povjerenstvo
Postupak administrativne provjere i vrednovanja provodi povjerenstvo koje imenuje Sportska zajednica sukladno svom aktu i natječajnoj dokumentaciji.
Kada se sredstva osiguravaju iz proračuna Grada, preporučuje se da u povjerenstvu sudjeluje najmanje jedan predstavnik Grada bez prava odlučivanja o pitanjima koja se odnose na članicu s kojom je povezan.
Članovi povjerenstva prije početka rada daju pisanu izjavu o nepristranosti i povjerljivosti te izjavljuju postojanje ili nepostojanje okolnosti sukoba interesa.
Članak 12.  Administrativna provjera i vrednovanje
Administrativnom provjerom utvrđuje se pravodobnost, potpunost i prihvatljivost prijave te ispunjavanje uvjeta natječaja.
Prijave koje ispunjavaju uvjete ocjenjuju se prema unaprijed objavljenim kriterijima. Sportski kriteriji iz posebnog akta Sportske zajednice mogu biti detaljniji od kriterija navedenih u natječaju, ali ne smiju biti uvedeni nakon isteka roka za prijavu.
O svakom koraku postupka sastavlja se odgovarajuća dokumentacija i osigurava trag odlučivanja.
Članak 13.  Odluka i ugovaranje
Na temelju provedenog postupka Sportska zajednica dostavlja Gradu prijedlog rangiranja i prijedlog iznosa sredstava, u skladu s Programom javnih potreba u sportu i natječajem.
Na temelju usvojenog Programa javnih potreba i ovlaštenja iz propisa i općih akata, donosi se odgovarajuća odluka o dodjeli sredstava te se sa korisnikom sklapa ugovor.
Ugovorom se najmanje uređuju svrha i iznos financiranja, razdoblje provedbe, prihvatljivi troškovi, dinamika isplate, obveza izvještavanja, nadzor, povrat sredstava, posljedice nenamjenskog trošenja i druga prava i obveze.
Članak 14.  Prigovor
Podnositeljima se osigurava pravo na prigovor u skladu s Uredbom, ovim Pravilnikom i uvjetima natječaja.
Prigovor ne odgađa izvršenje Programa, osim ako je natječajem ili drugim općim aktom drukčije određeno.
O prigovorima odlučuje tijelo određeno natječajem koje nije sudjelovalo u prvostupanjskom vrednovanju prijave.
V. IZVRŠAVANJE, PRAĆENJE I IZVJEŠTAVANJE
Članak 15.  Ugovor između Grada i Sportske zajednice
Nakon donošenja godišnjeg Programa javnih potreba u sportu Grad i Sportska zajednica sklapaju ugovor o financiranju programa koji provodi Sportska zajednica.
Ugovorom se uređuje visina i dinamika doznačivanja sredstava, namjene, obveze izvještavanja, mogućnost kontrole i druga pitanja važna za izvršavanje Programa.
Članak 16.  Ugovori s krajnjim korisnicima
Sportska zajednica s korisnicima sredstava sklapa ugovore o financiranju odobrenih programa i/ili projekata.
Korisnici su dužni sredstva koristiti isključivo za odobrene namjene, voditi odgovarajuće evidencije i na zahtjev omogućiti kontrolu namjenskog utroška sredstava.
Članak 17.  Izvještavanje i nadzor
Sportska zajednica dostavlja Gradu izvješće o provedbi dijela Programa koji provodi, u rokovima utvrđenima ugovorom i propisima.
Korisnici sredstava dostavljaju Sportskoj zajednici programsko i financijsko izvješće s dokazima o nastanku i plaćanju troškova na način određen ugovorom i natječajnom dokumentacijom.
Grad i Sportska zajednica mogu provoditi administrativnu i kontrolu na licu mjesta. U slučaju utvrđenih nepravilnosti mogu se obustaviti daljnje isplate i zahtijevati povrat sredstava u skladu s ugovorom i propisima.
Članak 18.  Neprihvatljivost i povrat sredstava
Sredstva se neće isplatiti odnosno korisnik može biti obvezan na povrat sredstava ako nije ispunio uvjete natječaja ili ugovora, sredstva nije koristio namjenski, nije omogućio kontrolu ili je podnio neistinite podatke od utjecaja na ostvarivanje prava na financiranje.
Povrat sredstava uređuje se ugovorom, uz primjenu općih uvjeta financiranja iz Uredbe i drugih mjerodavnih propisa.
VI. PRIJELAZNE I ZAVRŠNE ODREDBE
Članak 19.  Usklađivanje kriterija
Sportska zajednica uskladit će postojeće kriterije za vrednovanje i financiranje sportskih udruga s ovim Pravilnikom u roku od 60 dana od njegova stupanja na snagu.

Članak 20.  Stupanje na snagu
Ovaj Pravilnik stupa na snagu osmoga dana od dana objave u „Službenom glasniku Grada Grubišnoga Polja“.


OBRAZLOŽENJE PRIJEDLOGA
Ovaj radni prijedlog postavlja podjelu nadležnosti između Grada i Sportske zajednice tako da Grad svojim općim aktom uređuje pravni okvir, mjerila, postupak i nadzor, dok Sportska zajednica predlaže i primjenjuje detaljnu sportsku metodologiju bodovanja. Takva struktura odgovara članku 75. stavku 7. Zakona o sportu. Sportska Zajednica će tako provoditi rangiranje prema zasebnim kriterijima bodovanja te raspisivati natječaj koji mora biti usklađen s Uredbom i gradskim aktima.

